บลจ.กสิกรไทยส่งกองทุนใหม่ลุยหุ้นเล็ก
บลจ.กสิกรไทย คลอดกองทุน K-MIDSMALL ลงทุนหุ้นขนาดกลางและเล็ก มองแนวโน้มเติบโตดี
29 ก.ย. 2557

บลจ.กสิกรไทย คลอดกองทุน K-MIDSMALL ลงทุนหุ้นขนาดกลางและเล็ก มองแนวโน้มเติบโตดี
นายพงศ์พิเชษฐ์  นานานุกูล กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย เตรียมเสนอขายกองทุนเปิดเค Mid Small Cap หุ้นทุน (K-MIDSMALL) มูลค่าโครงการ 1,000 ล้านบาท เสนอขายครั้งแรกวันที่ 1-6 ต.ค.2557 ลงทุนขั้นต่ำเพียง 5,000 บาท
กองทุนมีนโยบายนำเงินไปลงทุนในหุ้นของบริษัทขนาดกลางและขนาดเล็กที่มีมูลค่าหลักทรัพย์ตามราคาตลาด (Market Capitalization) ไม่เกิน 50,000 ล้านบาท โดยเน้นเลือกหุ้นที่มีปัจจัยพื้นฐานดี มีความมั่นคงและมีแนวโน้มการเจริญเติบโตทางธุรกิจที่ดีในตลาดหลักทรัพย์แห่งประเทศไทย (SET) หรือตลาดหลักทรัพย์เอ็ม เอ ไอ (MAI) ซึ่งจะเลือกลงทุนในหุ้นไม่น้อยกว่า 80% ของมูลค่าทรัพย์สุทธิของกองทุน
นายพงศ์พิเชษฐ์ กล่าวว่า  บลจ.กสิกรไทย เชื่อมั่นกับการเติบโตของหุ้นกลุ่มบริษัทขนาดกลางและขนาดเล็ก เพราะหุ้นในกลุ่มนี้มีแนวโน้มการเติบโตทางธุรกิจที่ดี และมีโอกาสได้รับผลตอบแทนจากการเติบโตของบริษัทเพิ่มขึ้นเทียบเท่ากับหุ้นขนาดใหญ่  ซึ่งจากการเปรียบเทียบผลตอบแทนระหว่างหุ้นของบริษัทขนาดกลางและขนาดเล็กกับหุ้นบริษัทขนาดใหญ่ ในช่วง 3-5 ปีที่ผ่านมา ผลตอบแทนของหุ้นบริษัทขนาดกลางและขนาดเล็กสามารถให้ผลตอบแทนที่สูงกว่า 
นอกจากนี้มีจุดเด่นอยู่ที่สภาพคล่องจากปริมาณการซื้อขายที่มากขึ้นและมีมูลค่าตลาดที่สูงขึ้น ทำให้หุ้นบริษัทขนาดกลางและขนาดเล็ก  ได้รับการจัดอันดับเข้าไปอยู่ในดัชนีสากล (Global Indices) อาทิ FTSE Global Equity Index, FTSE Mid Cap Index, FTSE Small Cap Index. MSCI Global Standard, MSCI Small Cap Index, MSCI Emerging Markets.  ซึ่งแสดงให้เห็นถึงศักยภาพและโอกาสที่นักลงทุนจะได้รับจากการเติบโตของหุ้นในกลุ่มนี้